DEĊIŻJONI TAL-KUMMISSJONI
ta' l-14 ta' Lulju 2006
li temenda d-Deċiżjoni 2006/264/KE dwar il-miżuri ta' protezzjoni fir-rigward tal-marda tan-Newcastle fir-Rumanija
(innotifkata taħt dokument numru C(2006) 3167)
(Test b'rilevanza għaż-ŻEE)
(2005/501/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE (1), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
Il-marda tan-Newcastle hija marda virali kuntaġġuża ħafna fit-tjur ta' l-irziezet u l-għasafar u hemm riskju li l-aġent tal-marda jista' jiġi introdott permezz tal-kummerċ internazzjonali ta' tjur ħaj u prodotti tat-tjur.
(2)
Id-Deċiżjoni tal-Kummissjoni 2006/264/KE tas-27 ta' Marzu 2006 dwar miżuri protettivi rigward il-marda tan-Newcastle fir-Rumanija (3) ġiet adottata wara tifqigħat tal-marda tan-Newcastle fir-Rumanija. Skond din id-Deċiżjoni l-Istati Membri għandhom jissospendu l-importazzjonijiet tat-tjur ta' l-irziezet ħajjin, ir-ratiti, it-tjur selvaġġ u dak imrobbi u l-bajd tat-tfaqqis, il-laħam frisk u l-preparazzjonijiet tal-laħam u l-prodotti tal-laħam minn dawn l-ispeċi minn ċerti partijiet tar-Rumanija.
(3)
Ir-Rumanija nnotifikat lill-Kummissjoni b'tifqigħa oħra tal-marda tan-Newcastle fil-kontea ta' Sălaj, parti mit-territorju tar-Rumanija li minnha ma ġewx sospiżi l-importazzjonijiet lejn il-Komunità. Dik il-kontea għandha għalhekk tiżdied mal-lista ta' kontej stabbiliti fl-Anness tad-Deċiżjoni 2006/264/KE.
(4)
Wara li tqieset il-qagħda epidemjoloġika attwali fir-Rumanija fir-rigward tal-marda tan-Newcastle, il-miżuri stipulati fid-Deċiżjoni 2006/264/KE għandhom jittawlu.
(5)
Id-Deċiżjoni 2006/264/KE għandha għalhekk tiġi emendata skond dan.
(6)
Il-miżuri previsti f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2006/264/KE hija emendata kif ġej:
(1)
Fl-Artikolu 5, id-data “31 ta' Lulju 2006” tinbidel għal “31 ta' Diċembru 2006”.
(2)
L-Anness jiġi ssostitwit mit-test fl-Anness għal din id-Deċiżjoni.
Artikolu 2
L-Istati Membri għandhom minnufih jieħdu l-miżuri meħtieġa biex jikkonformaw ma' din id-Deċiżjoni u jippubblikaw dawn il-miżuri. Huma għandhom jinformaw lill-Kummissjoni dwar dan minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar l-14 ta' Lulju 2006.